REGULAMENTUL (CE) NR. 205/2007 AL COMISIEI
din 27 februarie 2007
de modificare a Regulamentului (CE) nr. 990/2006 în ceea ce privește cantitățile care fac obiectul unor invitații permanente de participare la licitație pentru exportul secarei deținute de agenția de intervenție germană
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1784/2003 al Consiliului din 29 septembrie 2003 privind organizarea comună a piețelor în sectorul cerealelor (1), în special articolul 6,
întrucât:
(1)
Regulamentul (CE) nr. 990/2006 al Comisiei (2) a lansat invitații permanente de participare la licitație pentru exportul cerealelor deținute de agențiile de intervenție din statele membre.
(2)
În ultimul timp, nivelul revânzării secarei pe piața internă a crescut considerabil, în special din cauza condițiilor curente de revânzare mai favorabile de pe piața internă decât la export, în cadrul Regulamentului (CE) nr. 1483/2006 al Comisiei din 6 octombrie 2006 privind deschiderea unor invitații permanente de participare la licitație pentru revânzarea pe piața comunitară a cerealelor deținute de agențiile de intervenție ale statelor membre (3).
(3)
Având în vedere această situație și pentru a face disponibile pentru revânzarea pe piața internă cantitățile de secară care fac în prezent obiectul invitației permanente de participare la licitație privind secara în cadrul Regulamentului (CE) nr. 990/2006, trebuie redusă cantitatea care face obiectul licitației menționate anterior cu 96 150 de tone pentru Germania.
(4)
Regulamentul (CE) nr. 990/2006 trebuie modificat în consecință.
(5)
Măsurile prevăzute de prezentul regulament sunt conforme cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
Anexa I la Regulamentul (CE) nr. 990/2006 se înlocuiește cu textul din anexa la prezentul regulament.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 februarie 2007.